Diari Oficial de la Generalitat Valenciana


Sumari del DOGV 9391, del 26-07-2022 (2022/7139)

LLEI 3/2022, de 22 de juliol, de la Generalitat, de Modificació de la Llei 7/2008, de 13 de juny, de Reconeixement de la Universitat Internacional Valenciana
-------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2022/07/22/3/dof/vci/html**

### Dades del document

Número de DOGV
:   9391

Data del DOGV
:   26-07-2022

Secció del DOGV
:   I. DISPOSICIONS GENERALS

Número del document
:   2022/7139


Data del document
:   22-07-2022

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * Universitat Internacional Valenciana
    * Fundació de la Comunitat Valenciana Universitat Internacional de València
    * ensenyament privat
    * legislació
    * universitat
    * ensenyament a distància

LLEI 3/2022, de 22 de juliol, de la Generalitat, de Modificació de la Llei 7/2008, de 13 de juny, de Reconeixement de la Universitat Internacional Valenciana [2022/7139]  
Sia notori i manifest a tots els ciutadans i totes les ciutadanes que Les Corts han aprovat i jo, d'acord amb el que establixen la Constitució i l'Estatut d'Autonomia, en nom del rei, promulgue la Llei següent:  
  
  
  
PREÀMBUL  
  
L'article 27 de la Constitució Espanyola reconeix la llibertat d'ensenyament i de creació de centres docents a les persones físiques i jurídiques, tot dins del respecte als principis constitucionals.  
La Llei orgànica 6/2001, de 21 de desembre, d'universitats, estableix, en els articles 4, 5 i 6, les condicions i requisits per a la creació, el reconeixement, funcionament i règim jurídic de les universitats, amb algunes precisions segons siguen aquestes de naturalesa pública o privada. El reconeixement de les universitats privades es durà a terme per llei de l'assemblea legislativa de la comunitat autònoma, en l'àmbit territorial de la qual s'hagen d'establir. Aquest requisit s'estableix igualment en l'article 5.1 de la Llei 4/2007, de 9 de febrer, de la Generalitat, de coordinació del Sistema Universitari Valencià, ja que assenyala que les universitats pertanyents al Sistema Universitari Valencià seran reconegudes, en el cas de les privades, mitjançant llei de les Corts.  
  
La Generalitat, a l'empara de l'article 53.1 de l'Estatut d'Autonomia de la Comunitat Valenciana, va constituir, en virtut d'Acord d'1 de juliol de 2005 del Consell, la Fundació de la Comunitat Valenciana Universitat Internacional de València. Per a complir els fins fundacionals, el patronat de la Fundació, en data 24 de juliol de 2006, va acordar crear la Universitat Internacional Valenciana i sol·licitar el reconeixement d'aquesta com a universitat privada a la Comunitat Valenciana per a impartir els ensenyaments conduents a l'obtenció de títols de caràcter oficial i de validesa en tot el territori nacional en la modalitat predominantment no presencial. La Universitat Internacional Valenciana va adquirir personalitat jurídica pròpia mitjançant la Llei 7/2008, de 13 de juny, de la Generalitat, de reconeixement de la Universitat Internacional Valenciana.  
Mitjançant Acord del Consell, d'11 d'octubre de 2013, es va autoritzar la constitució de la societat limitada unipersonal Universitat Internacional Valenciana'Valencian International University, SL, que passa a ser la nova titular de la Universitat.  
Després d'aquest canvi de titularitat de la Universitat Internacional Valenciana, es van aprovar noves normes d'organització i funcionament d'aquesta universitat mitjançant el Decret 73/2015, de 15 de maig, del Consell, i es va estructurar en un centre docent únic.  
La Universitat Internacional Valenciana'Valencian International University, SL, entitat titular de la Universitat Internacional Valenciana (VIU), a causa del seu creixement, va sol·licitar l'aprovació de la modificació de les normes d'organització i funcionament d'aquesta, a l'empara del que disposa l'article 6 de la Llei orgànica 6/2001, de 2 de desembre, d'Universitats, que van ser aprovades mitjançant Decret 166/2020, de 30 d'octubre, del Consell.  
A conseqüència d'aquests canvis i que la normativa vigent suposa un fre al desenvolupament correcte del seu projecte universitari, és per això que la Universitat Internacional Valenciana (Valencian International University, SL) proposa la modificació dels articles 1, 2 i 6 de la Llei 7/2008, de 13 de juny, de la Generalitat, de reconeixement de la Universitat Internacional Valenciana, que concerneixen la titularitat i denominació, ensenyaments i organització, així com el seu finançament.  
La modificació de la Llei 7/2008, de 13 de juny, de la Generalitat, de reconeixement de la Universitat Internacional Valenciana, s'ha tramitat d'acord amb el que estableixen els articles 4, 5 i 6 de la Llei orgànica 6/2001, de 21 de desembre, d'Universitats, modificada per la Llei orgànica 4/2007, de 12 d'abril, i el Reial decret 557/1991, de 12 d'abril, sobre creació i reconeixement d'universitats i centres universitaris.  
La Universitat compleix les exigències contingudes en els articles 6, 7 i 13 del Reial decret 557/1991, de 12 d'abril, sobre creació i reconeixement d'universitats i centres universitaris, adaptats a la modalitat no presencial dels ensenyaments a impartir.  
El Consell Valencià d'Universitats i Formació Superior, en la sessió de 22 de febrer de 2021, va conéixer la proposta de modificació de la Llei 7/2008, de 13 de juny, de la Generalitat, de reconeixement de la Universitat Internacional Valenciana, en compliment del que estableix l'article 3 de la Llei 5/2002, de 19 de juny, de la Generalitat, de creació del Consell Valencià d'Universitats.  
D'acord amb el que disposa l'article 4.3 de la Llei orgànica d'universitats, s'estableix que el reconeixement d'universitats privades requerirà un informe preceptiu de la Conferència General de Política Universitària, en el marc de la programació general de l'ensenyament universitari.  
La Conferència General de Política Universitària, en la sessió d'11 de juny de 2021, ha emés l'informe preceptiu exigit per l'article 4.5 de la Llei orgànica 6/2001, de 21 de desembre, d'universitats, modificada per la Llei 4/2007, de 12 d'abril.  
Aquesta llei s'aprova en l'exercici de les competències que corresponen a la Generalitat, en virtut del que disposa l'article 53.1 de l'Estatut d'Autonomia, que determina que és competència exclusiva de la Generalitat la regulació i l'administració de l'ensenyament en tota l'extensió, nivells i graus, modalitats i especialitats d'aquest, sense perjudici del que es disposa en l'article 27 de la Constitució Espanyola i les lleis orgàniques que, d'acord amb l'apartat 1 de l'article 81 d'aquella, desenvolupen les facultats que atribueixen a l'Estat el número 30, de l'apartat 1, de l'article 149, de la Constitució Espanyola, i de l'alta inspecció necessària per al compliment i la garantia d'això.  
Aquesta llei s'adapta als principis de necessitat, eficàcia, proporcionalitat, seguretat jurídica i transparència, i s'estructura en exposició de motius, que recull els principis generals d'aquesta norma, un article únic, una disposició addicional única i una disposició final única.  
  
Article únic. Modificació de la Llei 7/2008, de 13 de juny, de la Generalitat, de reconeixement de la Universitat Internacional Valenciana  
Es modifiquen els articles 1, 2 i 6 de la Llei 7/2008, de 13 de juny, de la Generalitat, de reconeixement de la Universitat Internacional Valenciana.  
  
Disposició addicional única. Incidència pressupostària  
La implementació i el desenvolupament posterior d'aquesta llei no ha de tenir cap mena d'incidència en la dotació de tots i cadascun dels capítols de despesa assignada a la conselleria competent en matèria d'universitats, i en tot cas, hauran de ser atesos amb els mitjans personals i materials de la conselleria competent per raó de la matèria.  
  
Disposició final única. Entrada en vigor  
Aquesta llei entrarà en vigor l'endemà de ser publicada en el Diari Oficial de la Generalitat Valenciana.  
  
  
ANNEX ÚNIC  
  
Article únic. Modificació de la Llei 7/2008, de 13 de juny, de la Generalitat, de reconeixement de la Universitat Internacional Valenciana  
La Llei 7/2008, de 13 de juny, de la Generalitat, de reconeixement de la Universitat Internacional Valenciana, es modifica en els següents termes:  
1. L'apartat 2 de l'article 1 queda redactat de la següent manera:  
  
«La Universitat Internacional Valenciana'Valencian International University, SL, és la titular de la Universitat Internacional Valenciana, que per aquesta llei adquireix personalitat jurídica pròpia».  
2. L'apartat 4 de l'article 1 queda redactat de la següent manera:  
  
«Sense perjudici de la seua denominació oficial, la Universitat Internacional Valenciana podrà utilitzar també les denominacions Valencian International University (i el seu acrònim VIU) i Universitat Internacional de València».  
3. L'apartat 2 de l'article 2 queda redactat de la següent manera:  
  
«La Universitat Internacional Valenciana, per al desenvolupament dels seus fins, es dota de l'estructura docent, d'investigació i de gestió necessària i adequada a l'ensenyament no presencial, d'acord amb el que estableixen les seues normes d'organització i funcionament. Aquesta estructura tindrà una seu central a la ciutat de València i es podran crear, reconéixer o adscriure uns altres centres o estructures propis que asseguren l'atenció de l'estudiantat d'aquests ensenyaments, així com altres activitats que puga desenvolupar en el conjunt del territori de la Comunitat Valenciana o fora d'aquest».  
4. L'article 6 queda redactat de la següent manera:  
«La Universitat Internacional Valenciana es finança amb:  
a) L'import de les matrícules i els rendiments de les activitats de la Universitat.  
b) Les aportacions de persones físiques o jurídiques.  
c) Les rendes, els fruits, els interessos i els productes del seu patrimoni.  
d) Les subvencions, les donacions, les herències, els llegats i els premis provinents de persones físiques o jurídiques, tant públiques com privades.  
e) Les contraprestacions derivades dels convenis.  
f) Qualsevol altre recurs autoritzat per la llei».  
  
Per tant, ordene que tots els ciutadans i totes les ciutadanes, tribunals, autoritats i poders públics als quals pertoque, observen i facen complir esta llei.  
  
València, 22 de juliol de 2022  
  
El president de la Generalitat  
Ximo Puig i Ferrer


Còpia Permalink ELI